**ELŐTERJESZTÉS**

**Szombathely Megyei Jogú Város Közgyűlésének**

**2022. szeptember 29-i ülésére**

**Javaslat előzetes településfejlesztési döntés meghozatalára**

**a településrendezési eszközök generális felülvizsgálata érdekében**

Szombathely Megyei Jogú Város Közgyűlése a 387/2016.(XII.15.) Kgy. számú határozata, valamint a 9/2021. (I. 28.) PM. számú határozat döntött a településrendezési eszközök teljes eljárásban történő felülvizsgálatáról.

A város hatályos településrendezési eszközeinek felülvizsgálatát a helyben szokásos módon meghirdettük, a beérkezett kérelmeket munkafüzetbe foglaltuk. Szombathely Megyei Jogú Város Közgyűlése 259/2022. (VI.27.)Kgy. számú határozatával előzetes településfejlesztési döntést hozott arról, hogy a beérkezett kérelmek közül mely elemek kidolgozását nem javasolja. Egyúttal döntött a felülvizsgálat kapcsán szükséges tervek és azok alátámasztó munkarészeinek elkészíttetéséről, a véleményezési eljárás lefolytatásáról.

Az előzetes településfejlesztési döntés meghozatalát követően eltelt időszakban az alábbi területekre vonatkozó előírások felülvizsgálata vált szükségessé:

1. A **Szombathely, 0787/8 hrsz.** alatti ingatlanon a Kutyamenhely Alapítvány feladatainak ellátása érdekében, a 425/2019. (IX.26.) Kgy. sz. határozatban foglaltaknak megfelelően az állatmenhely bővítése céljából a meglévő *Gazdasági erdők* *(Eg)* területfelhasználás, valamint **a 0787/2 hrsz**. alatti ingatlanon *Temetők területe (Kt)* területfelhasználás módosításának felülvizsgálata. A hatályos szabályozás kivonatát az előterjesztés 1. melléklet 1. pontja tartalmazza.
2. A **Szombathely 0790/5 hrsz.** alatti ingatlanon kialakított, az újperinti lakóterület szennyvízelvezetését biztosító **szennyvízátemelő** jelenleg Kertvárosi lakóterület (Lke) területfelhasználási egységben, magánterületen van. A HÉSZ 48. § (4) bekezdése alapján a közművek elhelyezési lehetőségét a közutak területén belül kell biztosítani. A terület térképmásolatát a közművekkel az előterjesztés 1. melléklet 2. pontja tartalmazza.
3. **A 11-es Huszár út 2163/1 hrsz., a 2164/13 hrsz. és a 2164/12 hrsz.** alatti ingatlanokra vonatkozó szabályozási előírások felülvizsgálata a Laktanya B terület beépítésének elősegítése érdekében. A hatályos szabályozás kivonatát az előterjesztés 1. melléklet 3. pontja tartalmazza.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni szíveskedjék.

**Szombathely, 2022. szeptember „ ”**

**/: Dr. Nemény András :/**

**HATÁROZATI JAVASLAT**

**.…/2022. (IX. 29. ) Kgy. számú határozat**

1. Szombathely Megyei Jogú Város Közgyűlése elhatározza, hogy településrendezési eszközeinek folyamatban lévő felülvizsgálata során a 259/2022. (VI.27.)Kgy. számú határozatával hozott előzetes településfejlesztési döntését kiegészíti, és az 1. számú melléklet elemeit az előterjesztésben foglaltaknak megfelelően kidolgozásra javasolja.
2. A Közgyűlés felkéri a polgármestert, hogy a felülvizsgálat kapcsán szükséges terveket és azok alátámasztó munkarészeit készíttesse el, a jogszabály szerinti véleményezési eljárást folytassa le, és előzőek eredményét terjessze a Közgyűlés elé.

**Felelős:** Dr. Nemény András polgármester

Dr. Horváth Attila alpolgármester

(A végrehajtás előkészítéséért: Sütő Gabriella városi főépítész)

**Határidő:** 1. pont vonatkozásában: azonnal

2. pont vonatkozásában: 2022. novemberi Közgyűlés